AI 32 DI MAI. Une gnot di Champions
Je vin fate: o sin in Champions! E jo o jeri li, naturalmentri. Mi soi cjapade une dì di feriis, o ai saludade Rome e o soi vignude sù in Patrie.
A pene rivade, il stadi Friûl mi à ricevût cuntune sorprese par fâmi sintî a cjase: la ploie. Che par fortune e je durade pôc: che sere li, l’Udin al veve voie di dimostrâ di jessi compagn di une “grande” scuadre. E di fat, come che al sucêt cu lis “grandis”, il parcament al jere plen, lis machinis a jerin metudis une parsore di chê altre e par jentrâ e jere une file lungje come il “passio”. In sumis: mi someave di jessi ancjemò a Rome. Dome che tor ator o viodevi masse int in ros e neri (ma no lu àno ancjemò capît i furlans che no deventin plui bulos tifant par cualchidun altri?).
Par lâ in Champions, al Udin i bastave une paritât. E savint che al furlan no dan sodisfazion lis robis facilis, l’Udin al à propite impatât, cussì i trente mil che a jemplavin il stadi a àn podût patî fin al novantesim. Ancje Di Natale, che al sarà ancje napoletan ma aromai al è plui furlan di noaltris, à capît dut e al à sbaliât il rigôr di pueste.
Ma ae fin, je vin fate: cuntun voli al maxischermi (che ancjemò mi somee strani, a viodilu, dopo tancj agns: ma alore si impiave!) par viodi ce che e faseve la Lazio, un voli tal cjamp e un voli a l’orloi (cuant che al scuen, un furlan si fâs cressi ancje cualchi voli in plui), o sin rivâts insom: l’arbitri al à sivilât trê voltis e l’Udin al è jentrât in Champions. Anzit, tai preliminârs. Ma ancje chel lu àn fat di pueste: il furlan al è discret, al jentre simpri in ponte di pîts in cjase di chei altris. E cussì e je scomençade la fieste, vie pes stradis cui pivets a manete o ae maniere furlane: mangjant e bevint fûr dal stadi, saludant i zuiadôrs che a jessivin dal parcament e berghelant ancje cun chês altris machinis che a passavin. A ‘nd è passade ancje une targade Triest: noaltris o jerin li a cjantâ “chi non salta è triestino”, e chel che al vuidave al cjantave ancje lui… No soi rivade a capî se e jere une machine di seconde man o se al stave nome cirint di mimetizâsi.
Ma la fieste plui grande e je stade prime, dentri tal stadi Friûl, dopo la partide. E no je stade cuant che i zuiadôrs a àn fat il zîr dal cjamp, e nancje cuant che a àn sbarât i curiandui o i fûcs artificiâi. No, la fieste plui grande e je stade cuant che Pozzo al à dit: «L’an cu ven, us vûl al stadi in vincj mil. Ancje gratis». Propite cussì, al à dite: “ancje gratis”. No ai sintût une ovazion dal gjenar al stadi nancje cuant che Bierhoff à segnât cuintri l’Ajax.
BETE DI SPERE
fur_Latn fur_Latn fur_Latn fur_Latn fur_Latn fur_Latn hat_Latn